הוועדה הקטרית לשיקום רצועת עזה

הוועדה הקטרית לשיקום רצועת עזה היא מדיניות שהחלה ב-2018, במהלך כהונת ממשלת נתניהו הרביעית. במסגרתה הועברו מענקים כספיים מקטר לרצועת עזה באישורה של מדינת ישראל. הכסף הועבר בפעימות, ובכל פעימה הועברו במזוודות 15–40 מיליון דולר במזומן. במאי 2019, מיד לאחר שנורו לעבר ישראל 700 רקטות ו-4 אזרחים נהרגו, אישרה ישראל את העברת 180 מיליון דולר לרצועה. על מדיניות זו נמתחה ביקורת נוקבת מימין ומשמאל.

השליח הקטארי לרצועה עבד גם בקידום תוכניות לשיקום חלקים מרצועת עזה.

רקע
ב-2017 הרשות הפלסטינית החלה לקצץ במשכורות פקידי הרשות הפלסטינית ברצועה. פקידים אלה למעשה לא עובדים מאז סכסוך חמאס פת"ח מ-2007. בנוסף, הרשות החליטה ב-2017 להפסיק לשלם עבור החשמל שמוזרם מישראל לרצועת עזה.

במרץ 2018 החלו מהומות המוניות בגבול ישראל-רצועת עזה, שכללו אלימות רבה והסלימו מספר פעמים לסבבי לחימה בין ישראל לחמאס וארגונים נוספים ברצועה. במקביל לעימות המתמשך החלו ניסיונות למה שכונה 'הסדרה' - הסכם רגיעה ארוך טווח ברצועה. במסגרת ניסיונות ההסדרה הציעה קטר להעביר מכספה מענקים לרצועת עזה להרגעת המצב. ממשלת ישראל הסכימה שהכסף יועבר בשש פעימות חודשיות, הכוללות 15 מיליון דולר כל אחת, בנוסף למענק של 10 מיליון דולר לקניית סולר להפעלת תחנת הכוח ברצועה.

העברת מענקי הכסף
ב-8 בנובמבר 2018 נכנס לרצועת עזה מענק הכסף הראשון. המענק חולק למחרת לפקידי ממשל של חמאס בסקטור האזרחי ברצועת עזה. ב-6 בדצמבר נערכה ההעברה השנייה של הכסף. באמצע ינואר אמורה הייתה להתקיים העברה שלישית, שנדחתה עקב פעילות חבלנית מצד צלפים מהרצועה, שפצעה חייל צה"ל.

העברת הכספים נמשכה גם במהלך השנים 2019, 2020 ו-2021.

לאחר כהונתו, ראש המוסד לשעבר והאחראי לשעבר על יחסי ישראל–קטר, יוסי כהן, אמר: "עד מבצע שומר החומות קיווינו שהמעורבות הקטארית והכסף הקטארי יביאו אותנו להסדרה עם חמאס. אבל זה קצת יצא משליטה". לאחר הקמת ממשלת ישראל השלושים ושש, האחריות ביחס לסוגיה הועברה למשרד הביטחון.

ביולי 2021, פורסם שהממשלה החליטה שלא יעבור יותר כסף קטרי במזוודות לעזה אלא במנגנון חלופי. באוגוסט פורסם שהשליח הקטארי מוחמד אלעמאדי הגיע להסכם עם הרשות הפלסטינית לחידוש הזרמתם של הדולרים הקטאריים לרצועה. פקידי הממשל של חמאס יקבלו משכורות ויהיו גם נזקקים שיקבלו כספים. נוסף. ישראל אינה צד בהסכם.

באוגוסט 2021, האו"ם וקטר הגיעו לסיכום על הכנסת הכסף הקטרי למשפחות הנזקקות ברצועת עזה. בשלב זה, הכסף לא הועבר לפקידי חמאס ברצועה. ההסכם נחתם ב-19 באוגוסט 2021, לאחר 3 חודשים בלי העברת כספים. בספטמבר, הרשות חזרה בה מההסכם להעברת הכסף לרצועה. המענקים למשפחות נזקקות הועברו אך לא המענקים לפקידים.

בנובמבר 2021, פורסם שסוכם שחמאס ישלם לפקידים באמצעות דלק מצרי שיוזרם לרצועת עזה במימון קטר. אופן העברת הכספים לפקידי חמאס היה למעשה המשוכה האחרונה בכינון המנגנון, לאחר שהמענק הקטארי, שעמד על 30 מיליון דולר, הועבר בחלקו באמצעות העברת כ-10 מיליון דולר לנזקקים מעזה ורכישת דלק שמועבר מישראל לעזה (בעבור גם כן 10 מיליון דולר). על הסכום הנותר, כ-10 מיליון דולר נוספים, התקשו הצדדים לסכם, ובסופו של דבר כאמור, אושר מתווה הדלק המצרי.

הערות שוליים

קטר: יחסי חוץ
חמאס
המשבר ההומניטרי ברצועת עזה
העימותים בגבול ישראל-רצועת עזה (2018–2021)
יחסי הרשות הפלסטינית–ישראל